CELEX: 32014R0523
Language: sk
Date: 2014-05-12 00:00:00
Title: Delegované nariadenie Komisie (EÚ) č. 523/2014 z  12. marca 2014 , ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o regulačné technické predpisy, v ktorých sa má stanoviť, čo predstavuje úzku spojitosť medzi hodnotou krytých dlhopisov inštitúcie a hodnotou aktív inštitúcie  Text s významom pre EHP

20.5.2014   
            
            
               SK
            
            
               Úradný vestník Európskej únie
            
            
               L 148/4
            
         DELEGOVANÉ NARIADENIE KOMISIE (EÚ) č. 523/2014
   z 12. marca 2014,
   ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o regulačné technické predpisy, v ktorých sa má stanoviť, čo predstavuje úzku spojitosť medzi hodnotou krytých dlhopisov inštitúcie a hodnotou aktív inštitúcie
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (1), a najmä na jeho článok 33 ods. 4,
   keďže:
   
               (1)
            
            
               Zisky alebo straty z pasív inštitúcie, ktoré vyplývajú zo zmien jej vlastného kreditného rizika, by sa v zásade nemali zahrnúť do žiadnej zložky vlastných zdrojov. V obchodných modeloch založených na zásade prísneho spárovania financovania alebo zásade vyváženosti sa uvedené pravidlo neuplatňuje z dôvodu, že pokles alebo nárast hodnoty pasíva sa úplne vykompenzuje zodpovedajúcim poklesom alebo nárastom hodnoty aktíva, s ktorým je uvedené pasívum úplne spárované.
            
         
               (2)
            
            
               Je dôležité stanoviť požiadavky na určenie toho, či existuje úzka spojitosť medzi pasívami inštitúcie pozostávajúcimi z krytého dlhopisu podľa článku 52 ods. 4 smernice Európskeho parlamentu a Rady 2009/65/ES (2) a hodnotou aktív inštitúcie, ktoré sú podkladovými aktívami krytých dlhopisov.
            
         
               (3)
            
            
               Úzka spojitosť by sa mala zohľadniť pri účtovaní týchto dlhopisov a podkladových hypotekárnych úverov. V opačnom prípade by nebolo obozretné zaúčtovať zisky a straty, ktoré vyplývajú zo zmien vlastného kreditného rizika.
            
         
               (4)
            
            
               Možnosť dodania umožňuje dlžníkovi odkúpiť spätne na trhu konkrétny krytý dlhopis, z ktorého sa financuje hypotekárny úver, a dodať krytý dlhopis banke ako predčasné splatenie hypotekárneho úveru. Keďže má dlžník k dispozícii túto možnosť, reálna hodnota hypotekárnych úverov by mala byť vždy rovnaká ako reálna hodnota krytých dlhopisov, z ktorých sa tieto hypotekárne úvery financujú. To znamená, že výpočet reálnej hodnoty hypotekárnych úverov by mal zahŕňať výpočet reálnej hodnoty možnosti dodania podľa uznaných trhových postupov.
            
         
               (5)
            
            
               Toto nariadenie vychádza z návrhu regulačných technických predpisov, ktoré Európsky orgán pre bankovníctvo predložil Komisii.
            
         
               (6)
            
            
               Európsky orgán pre bankovníctvo vykonal otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal Skupinu zainteresovaných strán v bankovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1093/2010 o stanovisko (3),
            
         PRIJALA TOTO NARIADENIE:
   Článok 1
   Vymedzenie pojmov
   Uplatňujú sa tieto vymedzenia pojmov:
   
               1.
            
            
               krytý dlhopis je dlhopis v zmysle článku 52 ods. 4 smernice 2009/65/ES;
            
         
               2.
            
            
               možnosť dodania je možnosť splatiť hypotekárne úvery spätným odkúpením krytých dlhopisov v trhovej alebo nominálnej hodnote v súlade s článkom 33 ods. 3 písm. d) nariadenia (EÚ) č. 575/2013.
            
         Článok 2
   Úzka spojitosť
   1.   Predpokladá sa, že úzka spojitosť medzi hodnotou krytých dlhopisov a hodnotou aktív inštitúcie existuje v prípade splnenia všetkých týchto podmienok:
   
               a)
            
            
               dôsledkom akýchkoľvek zmien v reálnej hodnote krytých dlhopisov emitovaných inštitúciou sú vždy rovnaké zmeny v reálnej hodnote podkladových aktív krytých dlhopisov. Reálna hodnota sa stanovuje podľa uplatniteľného účtovného rámca vymedzeného v článku 4 ods. 1 bode 77 nariadenia (EÚ) č. 575/2013;
            
         
               b)
            
            
               podkladové hypotekárne úvery krytých dlhopisov emitovaných inštitúciou na financovanie úverov možno kedykoľvek splatiť spätným odkúpením krytých dlhopisov v trhovej alebo nominálnej hodnote prostredníctvom uplatnenia možnosti dodania;
            
         
               c)
            
            
               reálna hodnota hypotekárnych úverov a krytých dlhopisov sa stanovuje prostredníctvom transparentného mechanizmu. Stanovovanie hodnoty hypotekárnych úverov zahŕňa výpočet reálnej hodnoty možnosti dodania.
            
         2.   Predpokladá sa, že úzka spojitosť neexistuje v prípade, ak je v súlade s odsekom 1 dôsledkom zmien v hodnote krytých dlhopisov alebo podkladových hypotekárnych úverov s možnosťou dodania čistý zisk alebo strata.
   Článok 3
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. marca 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 176, 27.6.2013, s. 1.
   
      (2)  Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP), (Ú. v. EÚ L 302, 17.11.2009, s. 32).
   
      (3)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).